b"\n_START_ARTICLE_\nResist\xc3\xa8ncia grega\n_START_PARAGRAPH_\nLa resist\xc3\xa8ncia grega (en grec \xce\x95\xce\xb8\xce\xbd\xce\xb9\xce\xba\xce\xae \xce\x91\xce\xbd\xcf\x84\xce\xaf\xcf\x83\xcf\x84\xce\xb1\xcf\x83\xce\xb7, resist\xc3\xa8ncia nacional) a l'ocupaci\xc3\xb3 del pa\xc3\xads per part de les tropes de l'Eix durant la Segona Guerra Mundial va comen\xc3\xa7ar aproximadament amb la derrota de Gr\xc3\xa8cia a mans d'It\xc3\xa0lia i Alemanya l'abril de 1941 amb l'operaci\xc3\xb3 Marita, i va durar fins a la retirada de les tropes alemanyes i b\xc3\xbalgares l'octubre de 1944. Va donar pas a un tensa conviv\xc3\xa8ncia entre les diferents faccions, la qual va desembocar en la Guerra civil grega.\n_START_SECTION_\nOrganitzacionns\n_START_PARAGRAPH_\nVan sorgir diferents bandes armades i organitzacions contr\xc3\xa0ries a l'ocupaci\xc3\xb3 en territori grec. La m\xc3\xa9s important d'aquestes, controlada pel Partit Comunista Grec, va ser el Front d'Alliberament Nacional, amb la seva facci\xc3\xb3 armada, ELAS. El seguien en import\xc3\xa0ncia la Lliga Grega Republicana Nacional, controlada pel general Napol\xc3\xa9on Z\xc3\xa9rvas, i l'Alliberament Nacional i Social, del coronel Dim\xc3\xadtrios Psarr\xc3\xb3s. Tamb\xc3\xa9 van existir altres organitzacions i bandes armades menors. L'EAM es va distingir de les altres per ser l'\xc3\xbanica amb implantaci\xc3\xb3 en tot el territori grec, mentre que les altres tenien car\xc3\xa0cter regional._NEWLINE_Tots els principals grups de resist\xc3\xa8ncia eren republicans, els mon\xc3\xa0rquics no comptaven amb agrupacions equivalents a EAM o EDES.\n_START_SECTION_\nHist\xc3\xb2ria\n_START_PARAGRAPH_\nLa resist\xc3\xa8ncia es va comen\xc3\xa7ar a organitzar principalment a les zones muntanyoses la tardor de 1941. El setembre es va formar l'EAM sota la direcci\xc3\xb3 del KKE per\xc3\xb2 amb important participaci\xc3\xb3 dels republicans i de l'oposici\xc3\xb3 a la dictadura del general Ioannis Metax\xc3\xa0s. L'estiu de 1942 va comen\xc3\xa7ar a actuar l'ELAS. Tamb\xc3\xa9 el setembre de 1941 es va organitzar l'EDES. En canvi, l'EKKA no va prendre forma fins a comen\xc3\xa7aments de 1943._NEWLINE_Els grups de resist\xc3\xa8ncia van cooperar amb els brit\xc3\xa0nics per entorpir l'aprovisionament de l'Eix al nord d'\xc3\x80frica la tardor de 1942, amb la famosa voladura del viaducte de Gorgop\xc3\xb3tamos; tanmateix, estaven dividits i nom\xc3\xa9s coincidien en l'opini\xc3\xb3 que el monarca exiliat no havia de tornar al pa\xc3\xads si no es decidia aix\xc3\xad en un plebiscit._NEWLINE_L'octubre de 1943, l'ELAS s'havia refor\xc3\xa7at notablement gr\xc3\xa0cies a l'armament itali\xc3\xa0 requisat despr\xc3\xa9s de la rendici\xc3\xb3 italiana. Tot tement un imminent desembarcament brit\xc3\xa0nic que restaur\xc3\xa9s la monarquia i el r\xc3\xa8gim d'entreguerres, l'ELAS va llan\xc3\xa7ar un atac contra les guerrilles rivals per aconseguir el control del territori abans de la suposada arribada dels aliats. Aquests combats es van convertir en la primera fase de la guerra civil grega que va durar fins al 1949. Encara que l'ELAS va aconseguir eliminar les bandes armades menors, no va aconseguir eliminar l'EDES._NEWLINE_Com que no hi va haver desembarcament aliat, els brit\xc3\xa0nics van aconseguir que les diverses organitzacions signessin un armistici el febrer de 1944."